‘जागर के लिए चैत्र, श्रावण, मार्गशीर्ष पवित्र महीने माने जाते हैं। ये जागर एक, तीन, पाँच रात्रि तक चलते हैं, किन्तु सामूहिक रूप से ईष्टदेव की अर्चना के लिए ‘जागर’ बाइस दिन तक चलता है, जिसे बाईसी या बैसी कहा जाता है। कुमाऊँ में प्रचलित देवताओं के जागर गाथाओं में हरू, सैम, ग्वेल, भूमिया, ऐड़ी तथा महाभारत के जागर प्रचलित हैं। यहाँ के जागरों की तीन श्रेणियाँ हैं, जिनमें देवी-देवताओं सम्बन्धी जागर, कुमाउँनी राजाओं के जागर तथा वीर योद्यओं तथा शक्तिशाली अनुचरों की गाथा के जागर सम्मिलित हैं। यहाँ विभिन्न अंचलों में जागर भी भिन्न-भिन्न हैं, काली कुमाऊँ अर्थात लोहाघाट-चम्पावत में, महाभारत, चंदवंशीय राजाओं, ग्वाल देवता, हरू सैम के जागर, उत्तरी कुमाऊँ (जोहार-अस्कोट) में बालचन, कालूसाई, भूसी, नौलू आदि का जागर, सालम पट्टी में नागनाथ, रीठागाड़ में डंगरिरौल, लखनपुर में कलविष्ट का जागर लगाने की परम्परा है।